ԵՐԵՎԱՆ, 11 ՍԵՊՏԵՄԲԵՐԻ, ԱՐՄԵՆՊՐԵՍ: Հայաստանի Հանրապետության ազգային անվտանգության ծառայության տնօրեն Արթուր Վանեցյանը հաստատում է, որ համացանցում տարածված հեռախոսազրույցի ձայնագրության խոսակցության մասնակիցները ինքն ու ՀՀ հատուկ քննչական ծառայության պետ Սասուն Խաչատրյանն են: «Արմենպրես»-ի հաղորդմամբ՝ սեպտեմբերի 11-ին հրավիրված մամուլի ասուլիսի ընթացքում Արթուր Վանեցյանն ընդգծեց, որ շատ տարօրինակ է, որ գաղտնալսվել է Հայաստանի Հանրապետության ազգային անվտանգության ծառայության տնօրենի և հատուկ քննչական ծառայության պետի խոսակցությունը: «Դա մտահոգիչ փաստ է, որի հետ կապված կլինի մանրակրկիտ քննություն, և կպարզվի ձայնագրման աղբյուրը, թե ով է ձայնագրել այդ խոսակցությունը: Եթե չեմ սխալվում, գլխավոր դատախազությունում այդ փաստով հարուցվել է քրեական գործ, և առաջիկայում կիմանանք բոլոր մանրամասները» ,- ասաց Վանեցյանը: